Document ID: 32007D0148

KOMMISSIONENS BESLUTNING
af 2. marts 2007
om ophævelse af beslutning 2006/694/EF om forbud mod markedsføring af skørost fremstillet på et mejeri i Det Forenede Kongerige
(meddelt under nummer K(2007) 639)
(EØS-relevant tekst)
(2007/148/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra a), og
ud fra følgende betragtninger:
(1)
Under kontrolbesøg, som Kommissionens Levnedsmiddel- og Veterinærkontor (LVK) foretog i Det Forenede Kongerige i 2006, blev det gentagne gange påvist, at rå mælk, som ikke overholdt hygiejnekravene, var blevet markedsført og sendt til en autoriseret virksomhed, som forarbejdede mejeriprodukter bestemt til konsum. Efter det første besøg på stedet havde Kommissionen gentagne gange over for myndighederne i Det Forenede Kongerige oplyst, at den pågældende praksis kunne indebære en risiko for menneskers sundhed, ligesom Kommissionen ved flere lejligheder havde drøftet de tekniske spørgsmål i forbindelse med dens vurdering af situationen med myndighederne.
(2)
På grund af situationens alvor og de britiske myndigheders manglende overholdelse af deres kontrolforpligtelser, og i betragtning af at produktet fandtes i adskillige medlemsstater, var Kommissionen af den opfattelse, at risikoen ikke kunne styres på tilfredsstillende vis, medmindre der blev truffet foranstaltninger, som omfattede hele Fællesskabet, herunder forbud mod markedsføring af de pågældende produkter.
(3)
Derfor vedtog Kommissionen den 13. oktober 2006 beslutning 2006/694/EF (2), der indeholdt beredskabsforanstaltninger mod den umiddelbare og alvorlige risiko for menneskers sundhed, som udgjordes af forekomsten på Fællesskabets marked af produkter fra Bowland Dairy Products Limited beliggende i Fulshaw Hoad Farm, Barrowford, Lancashire BB9 6RA (i det følgende benævnt »Bowland«).
(4)
De foranstaltninger, som blev fastsat i beslutningen, skulle revideres, så snart der forelå nye oplysninger, som viste, at der ikke længere var nogen risiko for menneskers sundhed, navnlig på grundlag af foranstaltninger truffet af myndighederne i Det Forenede Kongerige.
(5)
Ved brev af 25. og 30. januar 2007 gav de britiske myndigheder Kommissionen tilstrækkelig dokumentation for, at alle produkter, der ikke overholdt reglerne, er blevet bortskaffet i overensstemmelse med Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (3), og at Bowlands lokaler er blevet tømt, rengjort og desinficeret. Endvidere har de britiske myndigheder påtaget sig at sikre, at Bowlands fremtidige produkter opfylder de standarder, der er fastsat i fællesskabslovgivningen.
(6)
Kommissionen har også modtaget forsikringer fra andre medlemsstater om, at skørost fremstillet af Bowland, som stadig blev opbevaret i deres land, er blevet bortskaffet i overensstemmelse med fællesskabslovgivningen.
(7)
Beslutning 2006/694/EF bør derfor ophæves.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Beslutning 2006/694/EF ophæves.
Artikel 2
Denne beslutning er rettet til medlemsstaterne.
Udfærdiget i Bruxelles, den 2. marts 2007.

Labels: 4
17
11
0
18
15